《晚过游氏山房赠星阁明经》
清代·黄锡朋

逸躅安邱樊，蠖屈遂泯默。慈俭示微旨，日以养醇德。

早岁骋柔翰，为文务雄直。何期困扶摇，屡折云鹏翼。

岩居守忠朴，松筱犹古色。相对各华发，固穷贵自力。

谈谐未云竟，忽忽日西匿。踟蹰薄言归，所眷良靡极。

结交始昆季，念昔弥测测。

作者简介：黄锡朋，字桢伯，宜兴人。官湖南安仁县知县。